ডগলাস কার
ডগলাস ওয়ার্ড কার (ইংরেজি: Douglas Carr; জন্ম: ১৭ মার্চ, ১৮৭২ - মৃত্যু: ২৩ মার্চ, ১৯৫০) কেন্টের ক্রানব্রুক এলাকায় জন্মগ্রহণকারী বিখ্যাত শৌখিন ইংরেজ আন্তর্জাতিক ক্রিকেট তারকা ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৯০৯ সালে সংক্ষিপ্ত সময়ের জন্যে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছিলেন। ঘরোয়া প্রথম-শ্রেণীর ইংরেজ কাউন্টি ক্রিকেটে কেন্ট দলের প্রতিনিধিত্ব করেন। দলে তিনি মূলতঃ লেগ ব্রেক বোলিংয়ে পারদর্শিতা দেখিয়েছেন। এছাড়াও নিচেরসারিতে ডানহাতে ব্যাটিং করতেন ডগলাস কার। ১৯০৯ সালে ইংল্যান্ডের পক্ষে একটিমাত্র টেস্টে অংশগ্রহণের সুযোগ পেয়েছিলেন তিনি। ঐ একই বছরে ৩৭ বছর বয়সে কেন্টের পক্ষে কাউন্টি ক্রিকেট খেলতে শুরু করেন। একেবারেই নতুন ধরনের গুগলি বল ব্যবহারকারীদের অন্যতম ছিলেন তিনি। ১৯০৯ সালে খ্যাতির তুঙ্গে আরোহণ করেন। স্বল্পকালীন খেলোয়াড়ী জীবন প্রথম বিশ্বযুদ্ধের পূর্ব-পর্যন্ত চলমান ছিল তার। ১৯১০ সালে উইজডেন কর্তৃক অন্যতম বর্ষসেরা ক্রিকেটারের সম্মাননায় ভূষিত হন তিনি।